Piirissaare vald

Rahvastik

31. detsembril 2011 elas vallas rahvaloenduse andmetel 53 inimest (alla 18-aastaseid ei olnud). Neist 45 olid venelased ja 8 eestlased.
1. jaanuaril 2012 elas vallas Statistikaameti andmetel 67 inimest (neist 3 on lapsed). Valdav osa elanikest on vanausulised.
20. oktoobri 2013 seisuga oli vallas registreeritud 104 valimisõiguslikku elanikku ning 1. jaanuari 2014 seisuga oli vallas registreeritud 104 elanikku.

Sümboolika

Piirissaare valla sümbolid on vapp ja lipp, mis võeti kasutusele 11. detsembril 1997.
Piirissaare valla vapi valgel kilbil on roheline, punaste uimedega lutsukala kujutis ja selle kohal punane pügalrist. Hõbedane või valge värv sümboliseerib valgust, puhtust, rõõmu ja kuulsust. Punane on vapruse, mehisuse ja helduse värv. Vapi põhikujund – lutsukala viitab valla paiknemisele Piirissaarel, kus inimeste kogu elu ja tegevus on paratamatult seotud saart ümbritseva Peipsi järve ja kalastamisega. Rist on kogu kristliku maailma kõige levinum sümbol, mis tähendab taevast ja maist kõiksust. Pügalrist on nii Eesti kui teiste põhjamaade rahvakunstis levinud kujunduselement.
Piirissaare lipp on ruudukujuline.

Vallavalitsus

Piirissaare vallavanem on ametinimetus, millega kaasneb Piirissaare valla juhtimine. Vallavanem on vallavalitsuse juht. Alates 1. aprillist 2011 kuni 20. oktoobrini 2013 oli Piirissaare vallavanem Siim Avi. 2013. aasta KOV valimistel sai enim hääli Keskerakond (4 kohta).

Vallavolikogu

Volikogu esimees Karoline Mäeorg juhib valla volikogu. Praegune Piirissaare vallavolikogu esimees on Sandra Lannes, 20. oktoobrini 2013 oli sel kohal Sarah Lannes. Piirissaare vallavolikokku kuulub 7 liiget. Valimisliidule Kodupaik kuulub 3 (2009 – 2013 5 kohta), Eesti Keskerakonnale 4 kohta (2009 – 2013 2 kohta).

Rahvakoosolek

Rahvakoosolek on Piirissaare valla elanike üldkogu, millest kutsutakse osa võtma kõik täisealised hääleõiguslikud isikud, kelle alaline või püsiv elukoht on registreeritud Piirissaare valla haldusterritooriumil.
Piirissaare valla rahvakoosoleku arvamus tuleb enne volikogu poolt otsuse langetamist ära kuulata järgmistes küsimustes: 1)arvamuse andmine valla haldusterritoriaalse korralduse, valla piiride korrigeerimise või valla nime muutmise kohta; 2) valla põhimääruse vastuvõtmine ja muutmine; 3) valla arengukava ja eelarve ning nende täitmise kohta hinnangu andmine; 4) valla territooriumil üldkohustuslike eeskirjade kehtestamine; 5) kinnisvara ostmise või võõrandamise otsustamine; 6) otsused kulutuste tegemiseks, mis tingivad vallale laenude või muude varaliste kohustuste võtmise. 7) muud saare elanikele olulised küsimused, mille kohta arvamuse saamiseks kutsutakse kokku rahvakoosolek käesoleva paragrahvi lõikes 3 kehtestatud korras.

Piirissaare valla rahvakoosoleku kutsub kokku vallavolikogu esimees volikogu liikmete enamuse, volikogu komisjonide või vallavalitsuse ettepanekul või juhul, kui seda taotleb vähemalt 10% saare üldkogusse kuuluvaist elanikest.

KOV valimised 2013

Kohaliku omavalitsuse volikogu valimistel aastal 2013 osales Piirissaarel 2 erakonda (Keskerakond ja Reformierakond) ning 1 valimisliit (VL "Kodupaik").
Keskerakond sai täpselt 50% häältest 4 kohta, Kodupaik 41% ehk 3 kohta, Reformierakond sai küll 8 häälega 9%, ent valituks ei osutunud. Valimisaktiivsuseks oli 86,5%. Häältemagnetiteks olid Filimon Kuznetsov (VL Kodupaik, 25 häält) ja Kalju Sakk (Keskerakond, 17 häält).